Document ID: 32002R0963

32002R0963
L 149/3
SLUŽBENI LIST EUROPSKE UNIJE
03.06.2002.
UREDBA VIJEĆA (EZ) br. 963/2002
od 3. lipnja 2002.
o utvrđivanju prijelaznih odredaba o antidampinškim mjerama i mjerama protiv subvencioniranog uvoza donesenima na temelju Odluke Komisije br. 2277/96/EZUČ i br. 1889/98/EZUČ, kao i o antidampinškim ispitnim postupcima i ispitnim postupcima protiv subvencioniranog uvoza koji su u tijeku te žalbama i zahtjevima podnesenima na temelju tih Odluka
VIJEĆE EUROPSKE ZAJEDNICE,
uzimajući u obzir Ugovor o osnivanju Europske zajednice, a naročito njegov članak 133.,
uzimajući u obzir prijedlog Komisije,
budući da:
(1)
Ugovor o osnivanju Europske zajednice za ugljen i čelik (Ugovor o EZUČ-u) prestaje važiti 23. srpnja 2002.
(2)
Na proizvode koji su trenutačno obuhvaćeni Ugovorom o EZUČ-u od 24. srpnja 2002. primjenjivat će se Ugovor o osnivanju Europske zajednice.
(3)
Komisija je donijela brojne antidampinške mjere na temelju Odluke Komisije br. 2277/96/EZUČ od 28. studenoga 1996. o zaštiti od dampinškog uvoza iz država koje nisu članice Europske zajednice za ugljen i čelik (osnovna antidampinška odluka) (1). Mjere se obično uvode na razdoblje od pet godina u skladu s člankom 11. stavkom 2. osnovne antidampinške odluke. Međutim, na dan prestanka važenja Ugovora o EZUČ-u navedeno petogodišnje razdoblje za neke od tih mjera još neće isteći (antidampinške mjere EZUČ-a). Neki ispitni postupci koji su započeti na temelju osnovne antidampinške odluke također mogu biti u tijeku na dan prestanka važenja Ugovora o EZUČ-u (antidampinški ispitni postupci koji su u tijeku). Isto tako, prigovori ili drugi zahtjevi za pokretanje ispitnog postupka koji su podneseni u skladu s odredbama osnovne antidampinške odluke mogu biti u tijeku na dan prestanka važenja Ugovora o EZUČ-u (antidampinški zahtjevi koji su u tijeku).
(4)
Stoga je primjereno osigurati neprekidnu primjenu antidampinških mjera EZUČ-a u okviru Uredbe Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (osnovna antidampinška uredba) (2) nakon dana prestanka važenja Ugovora o EZUČ-u i od tada pa nadalje primjenjivati odredbe osnovne antidampinške uredbe na dotične mjere. Svi antidampinški ispitni postupci koji su u tijeku trebali bi se nakon dana prestanka važenja Ugovora o EZUČ-u nastaviti i zaključiti u skladu s odredbama Osnovne antidampinške uredbe, a na sve antidampinške mjere koje proizađu iz tog ispitnog postupka trebalo bi primjenjivati odredbe osnovne antidampinške uredbe. Isto tako, nakon dana prestanka važenja Ugovora o EZUČ-u sve antidampinške zahtjeve koji su u tijeku trebalo bi riješiti u skladu s odredbama osnovne antidampinške uredbe.
(5)
U ovom kontekstu je potrebno napomenuti da su sve odredbe osnovne antidampinške odluke, osim onih koje se odnose na postupak donošenja odluka u Zajednici, praktički jednake odredbama osnovne antidampinške uredbe.
(6)
Komisija je također donijela veliki broj kompenzacijskih mjera na temelju Odluke Komisije br. 1889/98/EZUČ o zaštiti od subvencioniranog uvoza iz zemalja koje nisu članice Europske zajednice za ugljen i čelik (osnovna odluka protiv subvencioniranog uvoza) (3). Mjere se obično uvode na razdoblje od pet godina, u skladu s člankom 18. stavkom 1. osnovne odluke protiv subvencioniranog uvoza. Međutim, na dan prestanka važenja Ugovora o EZUČ-u navedeno petogodišnje razdoblje za neke od tih mjera još neće isteći (kompenzacijske mjere EZUČ-a). Neki ispitni postupci koji su započeti na temelju osnovne odluke protiv subvencioniranog uvoza također možda budu u tijeku na dan prestanka važenja Ugovora o EZUČ-u (ispitni postupci protiv subvencioniranog uvoza koji su u tijeku). Isto tako, prigovori ili drugi zahtjevi za pokretanje ispitnog postupka koji su podneseni u skladu s odredbama osnovne odluke protiv subvencioniranog uvoza mogu biti u tijeku na dan prestanka važenja Ugovora o EZUČ-u (zahtjevi protiv subvencioniranog uvoza koji su u tijeku).
(7)
Stoga je primjereno osigurati neprekidnu primjenu kompenzacijskih mjera EZUČ-a u okviru Uredbe Vijeća (EZ) br. 2026/98 o zaštiti od subvencioniranog uvoza iz država koje nisu članice Europske zajednice (osnovna uredba protiv subvencioniranog uvoza) (4) nakon dana prestanka važenja Ugovora o EZUČ-u te od tada pa nadalje primjenjivati odredbe osnovne uredbe protiv subvencioniranog uvoza na dotične mjere. Svi ispitni postupci protiv subvencioniranog uvoza koji su u tijeku trebali bi se nakon dana prestanka važenja Ugovora o EZUČ-u nastaviti i zaključiti u skladu s odredbama osnovne uredbe protiv subvencioniranog uvoza, a na sve kompenzacijske mjere koje proizađu iz tog ispitnog postupka trebalo bi primjenjivati odredbe osnovne uredbe protiv subvencioniranog uvoza. Isto tako, nakon datuma isteka Ugovora o EZUČ-u sve zahtjeve protiv subvencioniranog uvoza koji su u tijeku trebalo bi riješiti u skladu s odredbama osnovne uredbe protiv subvencioniranog uvoza.
(8)
U ovom kontekstu trebalo bi napomenuti da su sve odredbe osnovne odluke protiv subvencioniranog uvoza, osim onih koje se odnose na postupak donošenja odluka u Zajednici, praktički jednake odredbama osnovne uredbe protiv subvencioniranog uvoza,
DONIJELO JE OVU UREDBU:
Članak 1.
1. Antidampinške mjere, navedene u Prilogu I. ovoj Uredbi, koje su donesene u skladu s Odlukom br. 2277/96/EZUČ i koje su i dalje na snazi 23. srpnja 2002. (antidampinške mjere navedene u Prilogu I.), nastavljaju se primjenjivati i uređene su odredbama Uredbe (EZ) br. 384/96 s učinkom od 24. srpnja 2002.
2. Pri izračunu datuma prestanka važenja antidampinških mjera koje su navedene u Prilogu I. u skladu s člankom 11. stavkom 2. Uredbe (EZ) br. 384/96, uzima se u obzir prvotni dan stupanja na snagu tih mjera.
3. Nastavljaju se svi ispitni postupci koji su započeti u skladu s Odlukom br. 2277/96/EZUČ i koji su još u tijeku 23. srpnja 2002., ili svi prigovori ili zahtjevi za pokretanje navedenog ispitnog postupka koji je još u tijeku na taj dan, i uređeni su odredbama Uredbe (EZ) br. 384/96 s učinkom od 24. srpnja 2002. Sve antidampinške mjere koje proizađu iz navedenih antidampinških ispitnih postupaka, prigovora ili zahtjeva koji su u tijeku uređene su odredbama Uredbe (EZ) br. 384/96.
Članak 2.
1. Kompenzacijske mjere, navedene u Prilogu II. ovoj Uredbi, koje su donesene u skladu s Odlukom br. 1898/98/EZUČ i koje su i dalje na snazi 23. srpnja 2002. (mjere protiv subvencioniranog uvoza navedene u Prilogu II.), nastavljaju se primjenjivati i uređene su odredbama Uredbe (EZ) br. 2026/97 s učinkom od 24. srpnja 2002.
2. Pri izračunu datuma prestanka važenja mjera protiv subvencioniranog uvoza koje su navedene u Prilogu II. u skladu s člankom 18. stavkom 1. Uredbe (EZ) br. 2026/97, uzima se u obzir prvotni dan stupanja na snagu tih mjera.
3. Nastavljaju se svi ispitni postupci koji su započeti u skladu s Odlukom br. 1898/98/EZUČ i koji su još u tijeku 23. srpnja 2002., ili svi prigovori ili zahtjevi za pokretanje navedenog ispitnog postupka koji je još u tijeku na taj dan, i uređeni su odredbama Uredbe (EZ) br. 2026/97 s učinkom od 24. srpnja 2002. Sve kompenzacijske mjere koje proizađu iz navedenih ispitnih postupaka protiv subvencioniranog uvoza, prigovora ili zahtjeva koji su u tijeku uređene su odredbama Uredbe (EZ) br. 2026/97.
Članak 3.
Ova Uredba stupa na snagu 24. srpnja 2002.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 3. lipnja 2002.

Labels: 4
15